– Hvis du ikke gidder å sette deg inn i politikk, er det bedre at du sitter hjemme, enn at du stemmer og gjør et uinformert og tilfeldig valg, sier Minerva-skribent Jan Arild Snoen i Politisk kvarter på NRK P2 torsdag.

I en artikkel i det liberalkonservative tidsskriftet forrige uke, skriver Snoen at de som ikke har noe som helst greie på politikk, bør droppe å stemme på valgdagen.

Se politisk valgkvarter her.

– Bør kunne nevne tre gode grunner

Han mener at for å bruke stemmeretten på valgdagen, bør man kunne nevne tre gode grunner til å stemme på et politisk parti.

– Selv om folk ikke har satt seg dypt inn i partiprogrammene, vet de likevel noe om hvor de politisk hører til, sier leder Marte Gerhardsen i tankesmien Agenda. Foto: CARE Norge

– Den enkelte må selv avgjøre hva som er en god nok grunn, men jeg synes for eksempel at en klassetilhørighet ikke er en spesielt god grunn. At man stemmer Arbeiderpartiet fordi man er arbeider, eller stemmer Høyre fordi foreldrene bor i Holmenkollen, sier Snoen.

Samfunnsdebattanten sier at folk ikke skal presses eller mobbes til å stemme hvis de ikke gidder å sette seg inn i politikk, og heller ikke å si at det er bra hvis man stemmer uansett, til tross for at man ikke har giddet å orientere seg.

– Arrogant og elitistisk

Synspunktene fra Snoen får Marte Gerhardsen i den venstreorienterte tenketanken Agenda til å se mer eller mindre rødt.

– Dette er ikke nye tanker. Opp gjennom historien har vi mange eksempler på at politiske eliter har tenkt akkurat det samme, sier hun, og nevner blant annet Zimbabwes president Robert Mugabe og Lukasjenko i Hviterussland som eksempler.

– De mener at politikk er for vanskelig for folk flest, så dette må de som har greie på det styre med. Så du plasserer deg i et ganske spesielt selskap, sier Gerhardsen.

– Jeg er grunnleggende uenig med deg i at folk ikke har greie på politikk. Alle de som er opptatt av demokrati på valgdagen, må stemme. Det er viktig, bare det å stemme, sier Gerhardsen.

– Vil ikke ta fra noen stemmeretten

Snoen kaller Gerhardsens fremstilling av hans meninger karikert.

– Det er stor forskjell på meg og Robert Mugabe. Jeg vil ikke ta fra noen stemmeretten. De som ikke har satt seg inn i politikk er det ingen grunn til å oppfordre til å stemme. Hvis du ikke vet forskjellen på Ap og Høyre, hvis du ikke kan gi to forskjeller på de partiene, hvorfor skal du da stemme, spør Snoen.

– To tredeler stemmer, det er ikke noen trussel mot demokratiet at en tredel ikke stemmer i kommunevalget, sier han.